
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/1232

	Comisia pentru administraţie publică, amenajarea teritoriului şi echilibru ecologic
Nr. 26/1801
          Bucureşti, 15 decembrie 2010


BIROUL PERMANENT

AL

CAMEREI DEPUTAŢILOR

           
Vă înaintăm alăturat RAPORTUL COMUN asupra propunerii legislative pentru modificarea şi completarea art. 45 şi 97 din Legea administraţiei locale nr. 215/2001, republicată, cu modificările şi completările ulterioare, trimisă spre dezbatere în fond, Comisiei juridice, de disciplină şi imunităţi şi Comisiei  pentru administraţie publică, amenajarea teritoriului şi echilibru ecologic cu adresa nr. Pl x-  660  din 6 decembrie 2010, înregistrată sub nr.31/1232 din 7 decembrie 2010, respectiv, sub nr.26/1801 din 6 decembrie 2010.  
            
În raport de obiectul şi conţinutul său, propunerea legislativă face parte din categoria legilor organice.
        PREŞEDINTE                                   PREŞEDINTE                                                                                                                                                                                                            

                      Daniel Buda                                       Sulfina Barbu



PARLAMENTUL  ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

                     Nr. 31/1232 

	Comisia pentru administraţie publică, amenajarea teritoriului şi echilibru ecologic
                    Nr. 26/1801


                                                                                                               Pl x-660/2010
RAPORT  COMUN
asupra propunerii legislative pentru modificarea şi completarea art. 45 şi 97 din Legea administraţiei locale nr. 215/2001, republicată, cu modificările şi completările ulterioare,

    În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu propunerea legislativă pentru modificarea şi completarea art. 45 şi 97 din Legea administraţiei locale nr. 215/2001, republicată, cu modificările şi completările ulterioare, trimisă cu adresa nr. Pl-x 660 din 7 decembrie 2010 şi înregistrată cu nr.31/1232 din 7 decembrie 2010 şi, respectiv, sub nr.26/ 1801 din 6 decembrie 2010. 

     Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este  primă Cameră sesizată.
    Consiliul Legislativ, prin avizul nr. 1413 din 30 noiembrie 2010, a avizat favorabil, cu observaţii şi propuneri,  iniţiativa legislativă.

   Propunerea legislativă are ca obiect de reglementare modificarea şi completarea Legii administraţiei publice locale nr. 215/2001, republicată, cu modificările şi completările ulterioare, în sensul ca proiectele de hotărâri ale consiliilor locale şi consiliilor judeţene să poată fi iniţiate şi de parlamentarii aleşi în colegiul uninominal corespunzător localităţii respective ori în circumscripţia electorală corespunzătoare judeţului respectiv. Se doreşte acordarea posibilităţii parlamentarilor de a propune consiliului local sau consiliului judeţean proiecte de hotărâri pentru ca aceştia să nu se mai afle într-o situaţie de inferioritate faţă de cetăţeni.

         În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă mai sus menţionată în şedinţa din 14 decembrie 2010, iar membrii Comisiei juridice, de disciplină şi imunităţi au examinat iniţiativa legislativă în şedinţa din 15 decembrie  2010.
              La dezbateri au participat, în calitate de invitaţi, domnul Mihai Capră – secretar de stat în Ministerul Administraţiei şi Internelor şi domnul Emilian Birjaru – director în Ministerul Administraţiei şi Internelor.

    În urma dezbaterilor, membrii celor două Comisii, au luat act de faptul că, în conformitate cu  art. 1 alin. (4) din Constituţie, statutul se organizează potrivit principiului separaţiei şi echilibrului puterilor – legislativă, executivă şi judecătorească – în cadrul democraţiei constituţionale, Parlamentul fiind organul reprezentativ suprem al poporului român şi unica autoritate legiuitoare a ţării, art. 74 alin. (1) conferind iniţiativă deputaţilor şi senatorilor. 

    Conform art. 120 din constituţie administraţia publică din unităţile administrativ-teritoriale se întemeiază pe principiile descentralizării, autonomiei locale şi deconcentrării serviciilor publice. De asemenea, conform dispoziţiilor art. 5 alin. (2) din Legea nr. 215/2001 autonomia locală conferă autorităţilor administraţiei publice locale dreptul ca, în limitele legii, să aibă iniţiative în toate domeniile, cu excepţia celor care sunt date în mod expres în competenţa altor autorităţi publice. Acest drept se exercită de consiliile locale şi primari, precum şi de consiliile judeţene şi preşedinţii consiliilor judeţene, autorităţi ale administraţiei publice locale alese prin vot universal, egal, direct, secret şi liber exprimat. 

    Potrivit art. 52 din Legea administraţiei publice locale nr. 215/2001 la lucrările consiliului local pot asista şi lua cuvântul, fără drept de vot, prefectul, preşedintele consiliului judeţean sau reprezentanţii acestora, deputaţii şi senatorii, miniştrii şi ceilalţi membri ai Guvernului, secretarii şi subsecretarii de stat, şefii serviciilor publice deconcentrate ale ministerelor şi ale celorlalte organe centrale din unităţile administrativ-teritoriale, în problemele ce privesc domeniile de responsabilitate a acestor servicii, precum şi persoanele interesate, invitate de primar.


    Având în vedere cele constatate, membrii celor două Comisii au hotărât, cu majoritate de voturi, (2 voturi împotrivă) să întocmească şi să propună Plenului Camerei Deputaţilor, spre dezbatere şi adoptare Raport comun de respingere a propunerii legislative pentru modificarea şi completarea art. 45 şi 97 din Legea administraţiei locale nr. 215/2001, republicată, cu modificările şi completările ulterioare.
     La dezbateri au fost prezenţi, din totalul de 27 membri ai Comisiei juridice, de disciplină şi imunităţi, 22 deputaţi, iar din totalul celor 31 de membri ai Comisiei pentru administraţie publică, amenajarea teritoriului şi echilibru ecologic au fost prezenţi 30 deputaţi.
     În raport cu obiectul şi conţinutul reglementării, propunerea legislativă face parte din categoria legilor organice.

   PREŞEDINTE ,                                   PREŞEDINTE,

      Daniel BUDA                                      Sulfina BARBU 
SECRETAR,                                          SECRETAR,

                 Gabriel ANDRONACHE                         Gheorghe CIOCAN
Consilier,                                                                                              Consilier
Paul Şerban                                                                                         Sofia Chelaru

